Алхрақәа, аинугурациа — абарҭқәа зегьы дырхысит Брехаловка "Апрезидент" Леонид Џьениа, Лиова ҳәа зегьы ирдыруа. Иара Аԥсны аџьынџьтәылатәи еибашьра даветерануп, еиуеиԥшым ахырҳарҭақәа рыҟны аус иухьан, акыр шықәса аҳәынҭқарратә ансабль аҟны дкәашон. Иахьа дтәанчаҩуп, Брехаловка "Апрезидент" ҳәа ишьҭоуп. Лиова игәалаиршәоит, раԥхьаӡа акәны Брехаловка "Апрезидент" ҳәа ахьыӡ занаршьаз Сергеи Зарданиа иоуп ҳәа. Иара атрадициа хацыркын Аԥсны аҩбатәи ахада Сергеи Уасил-иԥа Багаԥшь иаԥшьгарала.
Лиова Џьениа иажәақәа рыла Брехаловка иамоу атрадициақәа зегьы аилагара аӡәгьы азин имаӡам. Ара акаҳуада иџьбароу арыжәтә аӡәгьы ижәыр руӡом аиҳабацәа, иҳәоит Лиова. Аҿар рылабжьара хықәкы хадас иҳамоуп.
"Бзиа ибаны, гәыкала зықалақь иазыҟоу ари аҭыԥ аҟны иакәым ҟарҵом. Агәамсам карыжьыргьы "уара иҟашәҵо закәи" ҳәа анаҳҳәалак, "ҳаҭамыз" хәаны ишьҭырхуеит. Ари аҵакырадгьыл рыцқьамзар, ҳара ҳхала аԥара еилаԥсаны идеилҳаргоит", — ҳәа иҳәоит Лиова Џьениа.